เซี่ยงไฮ้คอมโพสิตปิดบวก 17.11 จุด รับนายกฯจีนเชื่อมั่นศก.
เซี่ยงไฮ้คอมโพสิตปิดบวก 17.11 จุด รับนายกฯจีนเชื่อมั่นศก.
11 ต.ค. 2559

ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ปรับตัวสูงขึ้น โดยดัชนีเซี่ยงไฮ้คอมโพสิตบวก 17.11 จุด หรือ 0.56% ปิดที่ 3,065.25 จุดภายหลังจากที่นายกฯจีนได้ออกมายืนยันถึงสภาพเศรษฐกิจของประเทศ
นายหลี่ เค่อเฉียง นายกรัฐมนตรีของจีนเปิดเผยว่า สภาพเศรษฐกิจของประเทศในปีนี้ดีกว่าที่คาดการณ์ไว้มาก เนื่องจากปริมาณการจ้างงานใหม่ที่สูงขึ้นในตลาด และปัจจัยสนับสนุนจากอุตสาหกรรมการบริโภคและบริการที่มีต่อการเติบโตของเศรษฐกิจโดยรวม
“เมื่อมองในภาพรวมแล้ว เศรษฐกิจจีนในปีนี้ โดยเฉพาะไตรมาสที่ 3 ดีกว่าที่คาดการณ์ไว้” นายหลี่กล่าวขณะเปิดการประชุมความร่วมมือระหว่างจีนและกลุ่มประเทศที่พูดภาษาโปรตุเกสในมาเก๊า 
ในช่วง 9 เดือนแรกของปีนี้ จีนสามารถสร้างงานได้กว่า 10 ล้านตำแหน่งในเมืองต่าง ๆ โดยอัตราการว่างงานที่ได้มีการสำรวจในเมืองต่าง ๆ 31 แห่งนั้นอยู่ที่ระดับต่ำกว่า 5% ในเดือนก.ย. ซึ่งเป็นระดับต่ำสุดในรอบ 2-3 ปีที่ผ่านมา